LIETUVOS RESPUBLIKOS UŽSIENIO REIKALŲ MINISTRAS

Į S A K Y M A S

DĖL PREKYBOS ŽMONĖMIS AUKŲ UŽSIENIO VALSTYBĖSE NUSTATYMO, PAGALBOS JOMS TEIKIMO IR LĖŠŲ GRĮŽTANČIOMS AUKOMS IR PREKYBOS ŽMONĖMIS PREVENCIJOS PRIEMONĖMS NAUDOJIMO TVARKOS APRAŠO PATVIRTINIMO

2020 m. lapkričio 17 d. Nr. V-334

Vilnius

Įgyvendindamas Viešojo saugumo plėtros 2015–2025 metų programos, patvirtintos Lietuvos Respublikos Seimo 2015 m. gegužės 7 d. nutarimu Nr. XII-1682 „Dėl Viešojo saugumo plėtros 2015–2025 metų programos patvirtinimo“, 45.5 papunktyje nustatytą uždavinį „Plėtoti veiksmingą kovą su prekyba žmonėmis“, Kovos su prekyba žmonėmis 2020–2022 metų veiksmų plano, patvirtinto Lietuvos Respublikos vidaus reikalų ministro 2020 m. birželio 12 d. įsakymu Nr. 1V-577 „Dėl Kovos su prekyba žmonėmis 2020–2022 metų veiksmų plano patvirtinimo“ (toliau – Veiksmų planas), 01.02.01, 01.03.02, 01.04.05 papunkčiuose numatytas priemones, atsižvelgdamas į svarbiausias Europos Sąjungos ir kitų tarptautinės teisės normų prekybos žmonėmis prevencijos ir kontrolės srityje nuostatas bei į Prekybos žmonėmis aukų nustatymo, ikiteisminio tyrimo ir tarpinstitucinio bendradarbiavimo rekomendacijas, patvirtintas Lietuvos Respublikos generalinio prokuroro, Lietuvos Respublikos vidaus reikalų ministro ir Lietuvos Respublikos socialinės apsaugos ir darbo ministro 2015 m. gruodžio 17 d. įsakymu Nr. I-327/1V-1015/A1-758 „Dėl Prekybos žmonėmis aukų nustatymo, ikiteisminio tyrimo ir tarpinstitucinio bendradarbiavimo rekomendacijų patvirtinimo“, taip pat turėdamas tikslą, kad būtų nustatytos prekybos žmonėmis aukos užsienio valstybėse ir jos saugiai grįžtų į Lietuvos Respubliką:

1. T v i r t i n u pridedamą Prekybos žmonėmis aukų užsienio valstybėse nustatymo, pagalbos joms teikimo ir lėšų grįžtančioms aukoms ir prekybos žmonėmis prevencijos priemonėms naudojimo tvarkos aprašą (toliau – Aprašas).

2. P a v e d u Lietuvos Respublikos diplomatinėms atstovybėms ir konsulinėms įstaigoms Apraše įtvirtinta tvarka nustatyti prekybos žmonėmis aukas ir priimti sprendimus dėl pagalbos joms teikimo.

3. P r i p a ž į s t u netekusiu galios Lietuvos Respublikos užsienio reikalų ministro 2012 m. gruodžio 12 d. įsakymą Nr. V-230 „Dėl Nacionalinės nusikaltimų prevencijos ir kontrolės programos įgyvendinimo tarpinstitucinio veiklos plano 2013–2015 m. lėšų naudojimo tvarkos aprašo patvirtinimo“ su visais pakeitimais ir papildymais.

Laikinai einantis užsienio reikalų ministro pareigas	Linas Linkevičius

PATVIRTINTA

Lietuvos Respublikos užsienio reikalų ministro

2020 m. lapkričio 17 d. įsakymu Nr. V-334

PREKYBOS ŽMONĖMIS AUKų užsienio valstybėse NUSTATYMO, PAGALBOS JOMS TEIKIMO IR LĖŠŲ grįžtančioms aukoms ir prekybos žmonėmis prevencijos priemonėms NAUDOJIMO TVARKOS APRAŠAS

I SKYRIUS

BENDROSIOS NUOSTATOS

1. Prekybos žmonėmis aukų užsienio valstybėse nustatymo, pagalbos joms teikimo ir lėšų grįžtančioms aukoms ir prekybos žmonėmis prevencijos priemonėms naudojimo tvarkos aprašas (toliau – Aprašas) reglamentuoja prekybos žmonėmis aukų užsienio valstybėse nustatymą, pagalbos joms teikimą, lėšų grįžtančioms aukoms ir kitoms priemonėmis, susijusioms su Kovos su prekyba žmonėmis 2020–2022 metų veiksmų plane, patvirtintame Lietuvos Respublikos vidaus reikalų ministro 2020 m. birželio 12 d. įsakymu Nr. 1V-577 „Dėl Kovos su prekyba žmonėmis 2020–2022 metų veiksmų plano patvirtinimo“ (toliau – Veiksmų planas), nustatytų uždavinių vykdymu, naudojimo tikslus ir tvarką Lietuvos Respublikos užsienio reikalų ministerijoje ir Lietuvos Respublikos diplomatinėse atstovybėse bei konsulinėse įstaigose (toliau – Atstovybė).

2. Prekybos žmonėmis sąvoka apima veikas, numatytas Lietuvos Respublikos baudžiamojo kodekso 147, 1471, 1472 ir 157 straipsniuose.

3. Prekybos žmonėmis aukų užsienio valstybėje (toliau – auka) nustatymas šiame Apraše suprantamas kaip procedūra, kurią atlikdamas konsulinis pareigūnas įvertina požymių, leidžiančių identifikuoti, kad asmuo galėjo tapti auka, visumą pagal Aprašo priede pateiktą Prekybos žmonėmis aukos nustatymo lentelę (toliau – Lentelė).

II SKYRIUS

AUKŲ NUSTATYMAS IR PAGALBOS JOMS TEIKIMAS

4. Konsulinis pareigūnas, gavęs pagrįstų duomenų, kad asmuo galėjo tapti auka, pradeda aukos nustatymo procedūrą.

Atlikdamas aukos nustatymo procedūrą, konsulinis pareigūnas pokalbio metu užduoda asmeniui klausimų, leidžiančių identifikuoti Lentelės 6 punkte nurodytus požymius.

Pokalbio metu konsulinis pareigūnas elgiasi pagarbiai, jautriai ir profesionaliai, bendrauja paprasta ir suprantama kalba, taiko pasirinktus individualizuotus būdus ir priemones, atsižvelgdamas į aukos asmenines savybes ir poreikius, įskaitant bet kokią negalią, kuri gali daryti poveikį asmens gebėjimui suprasti ar būti suprastam.

Jeigu pradedant pokalbį aukos amžius tiksliai nežinomas ir yra priežasčių manyti, kad asmuo yra vaikas, tas asmuo laikomas vaiku ir jo (vaiko) teisės ir interesai užtikrinami vadovaujantis Lietuvos Respublikos vaiko teisių apsaugos pagrindų įstatymu bei jo įgyvendinamaisiais teisės aktais.

5. Laikoma, kad asmuo yra auka, jei pokalbio metu konsulinis pareigūnas nustato bent po vieną nusikalstamų veiksmų, poveikio priemonių ir išnaudojimo tikslo požymį, o vaiko pirkimo ar pardavimo atveju – bent po vieną nusikalstamų veiksmų ir išnaudojimo tikslo požymį, nurodytą Lentelės 6 punkte.

6. Nustatęs auką, konsulinis pareigūnas ją informuoja apie galimą Atstovybės ir pagalbą prekybos žmonėmis aukoms teikiančių nevyriausybinių organizacijų (toliau – NVO) pagalbą ir galimybę kreiptis į vietos teisėsaugos institucijas.

7. Pagalba aukai gali būti teikiama atliekant reikalingas konsulines funkcijas, padengiant aukos saugaus grįžimo į Lietuvos Respubliką, jei būtina – aukos laikino apgyvendinimo, kelionių, maitinimo, aprūpinimo būtinais daiktais (drabužiais, avalyne ir kt.) ar medikamentais užsienio valstybėje išlaidas, taip pat psichologinės, socialinės, teisinės, medicinos pagalbos ar vertimo paslaugų aukai teikimo užsienio valstybėje išlaidas, kitas su pagalbos teikimu susijusias būtinas išlaidas, taip pat teikiant kitą reikalingą pagalbą.

8. Materialinė pagalba teikiama tik aukoms, atitinkančioms Aprašo 18 punkte numatytas sąlygas.

9. Aukai pateikus laisvos formos prašymą dėl materialinės pagalbos suteikimo, Atstovybės vadovas per vieną darbo dieną nuo prašymo dėl materialinės pagalbos gavimo priima motyvuotą sprendimą dėl materialinės pagalbos suteikimo.

10. Materialinė pagalba grynaisiais pinigais aukai neteikiama. Aprašo 19.1–19.4 ir 19.9 papunkčiuose nustatytos būtinos faktinės išlaidos aukai padengiamos pagal šias išlaidas pagrindžiančius dokumentus (sąskaitas, čekius ir pan.). Materialinė pagalba aukai suteikiama neatlygintinai.

11. Materialinė pagalba asmeniui neteikiama, jei paaiškėja, kad jis pateikė suklastotus dokumentus, duomenis ar informaciją, neatitinkančią tikrovės, siekdamas apgaulės būdu pasipelnyti iš teikiamos pagalbos.

12. Jeigu pilnametis asmuo – auka pageidauja (pageidavimas turi būti išreikštas raštu), kad NVO suteiktų jam reikiamą pagalbą, aukos asmens duomenis (vardas, pavardė, gimimo data, lytis, pilietybė) konsulinis pareigūnas perduoda NVO.

13. Jeigu vaiko – aukos atstovas pagal įstatymą pageidauja (pageidavimas turi būti išreikštas raštu), kad NVO suteiktų reikiamą pagalbą, vaiko asmens duomenis (vardas, pavardė, gimimo data, lytis, pilietybė) konsulinis pareigūnas perduoda NVO.

III SKYRIUS

PRANEŠIMAS APIE AUKĄ

14. Apie nustatytą auką konsulinis pareigūnas per vieną darbo dieną nuo aukos nustatymo elektroniniu paštu informuoja Policijos departamentą prie Lietuvos Respublikos vidaus reikalų ministerijos, išsiųsdamas užpildytą Lentelę.

15. Jei auka yra vaikas, konsulinis pareigūnas per vieną darbo dieną nuo aukos nustatymo elektroniniu paštu apie atvejį papildomai informuoja Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos ir perduoda jai vaiko asmens duomenis (vardas, pavardė, gimimo data, lytis, pilietybė, jeigu tokius duomenis įmanoma nustatyti).

16. Konsulinis pareigūnas užpildytą Lentelę, Atstovybės vadovo motyvuotą sprendimą dėl neatlygintinos materialinės pagalbos suteikimo ir dokumentus, pagrindžiančius būtinas faktines išlaidas, pateikia Konsuliniam departamentui ir Finansų departamentui.

17. Konsulinis pareigūnas kiekvieną mėnesį ne vėliau kaip iki kito mėnesio 8 dienos:

17.1. Konsulinių procedūrų valdymo sistemos (KPVS) konsulinės ataskaitos modulyje pateikia informaciją apie nustatytų aukų skaičių;

17.2. Konsuliniam departamentui pateikia savo turimą informaciją apie aukas, kurios nepageidavo grįžti į Lietuvos Respubliką, bet joms buvo teikiama pagalba ir (ar) informacija (konsultuojama apie psichologinės, socialinės, teisinės, medicinos pagalbos ar vertimo paslaugų teikimą užsienio valstybėje, tarpininkaujama dėl vietinės NVO pagalbos ar pan.): aukų amžių, lytį, valstybę, kurioje jos nukentėjo nuo prekybos žmonėmis, išnaudojimo rūšį, verbavimo būdą, suteiktą pagalbą ir jos trukmę (dienomis), bendradarbiavimą su vietos teisėsaugos institucijomis.

IV SKYRIUS

LĖŠŲ PANAUDOJIMO SRITYS

18. Lėšos pagalbai grįžtančioms aukoms suteikti (toliau – lėšos) naudojamos, kai nustatoma, kad Lietuvos Respublikos pilietis ar asmuo be pilietybės, turintis leidimą nuolat gyventi Lietuvos Respublikoje, nukentėjo nuo prekybos žmonėmis užsienio valstybėje ir nori grįžti į Lietuvos Respubliką.

Lėšos taip pat naudojamos kitoms priemonėms, susijusioms su Veiksmų plane nustatytų uždavinių vykdymu, finansuoti.

19. Iš Veiksmų planui įgyvendinti skirtų lėšų gali būti:

19.1. sumokamas konsulinis mokestis už aukai reikalingų konsulinių funkcijų atlikimą;

19.2. padengiamos aukos saugaus grįžimo į Lietuvos Respubliką išlaidos;

19.3. jei būtina, padengiamos aukos laikino apgyvendinimo, kelionių, maitinimo, aprūpinimo būtinaisiais daiktais (drabužiais, avalyne) ar medikamentais užsienio valstybėje išlaidos;

19.4. jei būtina, padengiamos psichologinės, socialinės, teisinės, medicinos pagalbos ar vertimo paslaugų aukai teikimo užsienio valstybėje išlaidos;

19.5. padengiamos konsulinių pareigūnų kelionės, susijusios su saugiu aukos grąžinimu į Lietuvos Respubliką, išlaidos;

19.6. mokama už konsulinių pareigūnų mokymus, dalyvavimą seminaruose, kituose renginiuose, skirtuose prekybos žmonėmis problemoms spręsti arba pagalbai aukoms teikti;

19.7. skleidžiama informacija apie kovos su prekyba žmonėmis prevenciją lietuvių bendruomenėse užsienyje, turint tikslą jas įtraukti į kovą su prekyba žmonėmis;

19.8. padengiamos konsulinių pareigūnų bendradarbiavimo su atitinkamomis Lietuvos Respublikos ir užsienio valstybių institucijomis teikiant pagalbą aukoms išlaidos;

19.9. padengiamos kitos būtinos išlaidos, susijusios su pagalbos teikimu iš užsienio valstybių į Lietuvos Respubliką grįžtančioms aukoms.

_________________

Prekybos žmonėmis aukų užsienio valstybėse nustatymo, pagalbos joms teikimo ir lėšų grįžtančioms aukoms ir prekybos žmonėmis prevencijos priemonėms naudojimo tvarkos aprašo

priedas

PREKYBOS ŽMONĖMIS AUKOS NUSTATYMO LENTELĖ

PREKYBOS ŽMONĖMIS AUKOS NUSTATYMO LENTELĖ
Įrašykite diplomatinės atstovybės ar konsulinės įstaigos pavadinimą
1. ĮVERTINO IR NUSTATĖ
Įvertinimą atlikęs asmuo	Įrašykite vardą	Įrašykite pavardę	Įrašykite pareigas
Įvertinimo data	Įvertinimo vieta
Telefono numeris	Elektroninis paštas
2. NUKENTĖJĘS ASMUO
Vardas	Pavardė
Lytis	☐M ☐V	Gimimo data	Pilietybė
Vėliausia gyvenamoji vieta
3. APLINKYBĖS (nusikaltimo padarymo data, vieta, verbavimo būdas ir bet kokia kita reikšminga informacija )
4. SUTEIKTA PAGALBA IR JOS TRUKMĖ (dienomis)
5. PRANEŠTA
☐	Policijos departamentui prie Vidaus reikalų ministerijos	☐	Valstybės vaiko teisių apsaugos ir įvaikinimo tarnybai prie Socialinės apsaugos ir darbo ministerijos
☐	Nevyriausybinėms organizacijoms (NVO) (nurodykite)	☐	Kita (nurodykite)	Pranešimo data	Atstovybė Įrašykite datą

Konsulinis departamentas Įrašykite datą
6. PREKYBOS ŽMONĖMIS AUKOS NUSTATYMAS
(Pastaba. Prekybos žmonėmis atveju bus pažymėta bent po vieną nusikalstamų veiksmų, poveikio priemonių ir išnaudojimo tikslo punktą. Vaiko pirkimo ar pardavimo atveju bus pažymėta bent po vieną nusikalstamų veiksmų ir išnaudojimo tikslo punktą.)
I. NUSIKALSTAMI VEIKSMAI
☐	Auką pardavė	☐	Auką pirko	☐	Auką kitaip perleido	☐	Auką kitaip įgijo
☐	Auką verbavo	☐	Auką gabeno	☐	Auką laikė nelaisvėje
II. POVEIKIO PRIEMONĖS
☐	Vartojo fizinį smurtą	☐	Pasinaudojo aukos pažeidžiamumu Pažeidžiamumo požymiai: □ sunki materialinė padėtis □ jaunas amžius (iki 29 metų) □ psichikos ir elgesio sutrikimai □ menkas išsilavinimas □ socialinių įgūdžių stoka □ priklausomybės □ buvimas šalyje nelegaliai
☐	Vartojo grasinimus (psichologinį smurtą)

☐	Kitaip atėmė galimybę priešintis (jei netinka pirmieji du punktai arba jie papildomi)

☐	Pasinaudojo aukos priklausomumu

☐	Panaudojo apgaulę

☐	Priėmė ar sumokėjo pinigus

☐	Gavo ar suteikė kitokios naudos smeniui, kuris faktiškai kontroliuoja auką

III. IŠNAUDOJIMO TIKSLAS (kaltininkas žinojo arba siekė, kad)
☐	Auka būtų išnaudojama vergijos ar panašiomis į vergiją sąlygomis
☐	Auka būtų išnaudojama prostitucijai
☐	Auka būtų išnaudojama pornografijai
☐	Auka būtų išnaudojama kitomis seksualinio išnaudojimo formomis
☐	Auka būtų išnaudojama priverstiniam darbui ar paslaugoms
☐	Auka būtų išnaudojama elgetavimui
☐	Auka būtų išnaudojama nusikalstamai veikai daryti
☐	Auka būtų išnaudojama kitiems išnaudojimo tikslams
☐	Būtų paimtas aukos organas, audinys ar ląstelės
☐	Auka būtų neteisėtai įvaikinta (vaiko pirkimo ar pardavimo atveju)
IV. PAPILDOMI POŽYMIAI
POŽYMIAI, BUVĘ IŠNAUDOJIMO METU
☐	Asmens dokumento paėmimas, jei nebuvo paimtas anksčiau; suklastotų dokumentų naudojimas
☐	Kitas darbo pobūdis arba prastesnės negu buvo žadėtos darbo sąlygos
☐	Prastesnės darbo sąlygos negu vietos gyventojų, dirbančių analogišką darbą
☐	Verčiama dirbti prieš valią kitomis sąlygomis ir (ar) be atlyginimo (pvz., sumokėti esamą ar tariamą skolą, vykdyti nusikalstamą veiką ar atlikti kitus veiksmus)
☐	Verčiama dirbti tuoj pat ar netrukus po atvykimo
☐	Bendravimo ribojimas (telefono atėmimas, pokalbių ribojimas, izoliavimas nuo kitų asmenų)
☐	Judėjimo laisvės ribojimas, nuolatinis stebėjimas, leidimas išeiti tik su lydinčiu asmeniu (ribojamas arba visai atimtas vietos ir laiko pasirinkimas)
☐	Nepaklusus vartojamas psichinis ar fizinis smurtas, šantažas, seksualinė prievarta, grasinama susidoroti su artimaisiais
☐	Kiti kartu dirbantys patiria psichinę ir (ar) fizinę prievartą
☐	Baudų skyrimas neva už nustatytos tvarkos nesilaikymą
☐	Skolos didinimas nurodant išgalvotas priežastis
☐	Klaidinamas informavimas apie teisės aktuose reglamentuotas darbuotojų teises ir darbdavių pareigas, policijos, migracijos tarnybų veiklą
☐	Gąsdinimas pažintimis su teisėsaugos pareigūnais ir pranešimu jiems apie nelegalų buvimą ir (ar) darbą
☐	Viso (ar didelės dalies) uždarbio paėmimas ar didžiosios jo dalies reikalavimas už gyvenamąjį plotą, maistą, drabužius ir pan.
☐	Apgyvendinimas su kitais kartu dirbančiais asmenimis patalpose, kuriose asmuo teikia seksualines paslaugas ar dirba
☐	Šalyje gyvena ir (ar) dirba nelegaliai
☐	Dažnai keičiama gyvenamoji ir (ar) darbo vieta
☐	Nežino adreso, kur gyveno ir (ar) dirbo
☐	Izoliavimas nuo vietos kalbą mokančių asmenų, ypač jei pats asmuo nemoka tos užsienio kalbos
☐	Pristatomas tas pats vertėjas, teisininkas ir (ar) globėjas visiems kartu dirbantiems asmenims
☐	Darbdavys neturi ar atsisako teikti žinių apie darbuotojo darbo užmokestį
POŽYMIAI, BUVĘ NUSTAČIUS PREKYBOS ŽMONĖMIS AUKĄ
☐	Fizinio smurto žymės
☐	Sveikatos sutrikimai, somatinės ir lytiškai plintančios ligos, priklausomybė nuo žalingų įpročių
☐	Patirto psichologinio ir emocinio smurto požymiai: psichikos nestabilumas, nervingumas, didelis jautrumas, baimės ir nesaugumo jausmas, visko neigimas, atsiribojimas, gėdos jausmas, savęs ir aplinkybių kaltinimas, nepasitikėjimas savimi ir kitais
☐	Psichikos ir elgesio sutrikimai: potrauminis sindromas, depresija, nerimas, depersonalizavimas, amnezija ir kiti
☐	Stokholmo sindromas (susitapatinimas su prekeiviu ar išnaudotoju, psichologinė ir emocinė priklausomybė, nelaikymas savęs nukentėjusiu)
☐	Nepasitikėjimas savimi ir (ar) kitais
☐	Bendravimo su viešosiomis institucijomis ir organizacijomis (policija, pagalbą nukentėjusiesiems teikiančiomis NVO ir pan.) vengimas
☐	Pagalbos atsisakymas, vengimas kalbėti apie savo būseną
☐	Skirtingų, išgalvotų istorijų apie išgyventą situaciją ir išnaudojimą pasakojimas